b"\n_START_ARTICLE_\nJosep Meli\xc3\xa0 i Peric\xc3\xa0s\n_START_SECTION_\nBiografia\n_START_PARAGRAPH_\nEs llicenci\xc3\xa0 en dret (1962) i periodisme (1965) per la Universitat de Madrid. El 1974 fou elegit procurador en Corts per les Illes Balears. El 1976 fund\xc3\xa0 el Partit Nacionalista Mallorqu\xc3\xad i el 1977 encap\xc3\xa7al\xc3\xa0 la candidatura al Congr\xc3\xa9s de la Uni\xc3\xb3 Autonomista de Balears, per\xc3\xb2 no aconsegu\xc3\xad l'esc\xc3\xb3. Despr\xc3\xa9s, s'incorpor\xc3\xa0 a la Uni\xc3\xb3 de Centre Democr\xc3\xa0tic on, amb el govern d'Adolfo Su\xc3\xa1rez, arrib\xc3\xa0 a ser secretari d'Estat per la informaci\xc3\xb3. Amb la desintegraci\xc3\xb3 de la UCD, pass\xc3\xa0 al Centre Democr\xc3\xa0tic i Social. Hi estigu\xc3\xa9 fins al 1990, en qu\xc3\xa8 fund\xc3\xa0 Centristes de Balears, que posteriorment passaria a ser Converg\xc3\xa8ncia Balear i que finalment s'integraria a Uni\xc3\xb3 Mallorquina. _NEWLINE_El seu llibre m\xc3\xa9s important \xc3\xa9s, sense cap dubte, Els mallorquins, un assaig sobre la realitat nacional mallorquina escrit el 1963, per\xc3\xb2 no publicat fins al 1967 a causa de la censura franquista. El 1977 reescrigu\xc3\xa9 i ampli\xc3\xa0 aquest llibre i li don\xc3\xa0 el nom de La naci\xc3\xb3 dels mallorquins. Fou el pare del tamb\xc3\xa9 advocat i escriptor Josep Meli\xc3\xa0 Ques. Al llarg de la seva vida p\xc3\xbablica realitz\xc3\xa0 pon\xc3\xa8ncies com la que va tenir lloc al Primer Congr\xc3\xa9s de Defensa del Patrimoni Cultural organitzat per la Societat Arqueol\xc3\xb2gica Lul\xc2\xb7liana el 1990 amb el t\xc3\xadtol de Patrimoni Cultural, b\xc3\xa9ns culturals i t\xc3\xa8cniques de protecci\xc3\xb3 (trets generals de la seva normativa) amb Miquel Coca Payeras."